Дзьмітры Гомза

**Дзьмітры Гомза** (нарадзіўся 3 траўня 1987 году ў Баранавічах) — колішні беларускі футбаліст, нападнік.

## Кар’ера
Выхаванец баранавіцкага футболу. Спачатку гуляў у клюбах ніжэйшых ліг. У сэзоне 2011 году стаў найлепшым бамбардзірам «Белтрансгазу» ў Другой лізе. У пачатку 2012 году далучыўся да «Гомля», за які не згуляў аніводнага матча ў асноўным складзе, аднак стаў пераможцам Супэркубка Беларусі 2012 году, і хутка быў аддадзены ў арэнду «Віцебску». У «Віцебску» стаў найлепшым бамбардзірам клюбу ў сэзоне 2012 году.

Па сэзоне 2012 году пакінуў гомельскі клюб і ў лютым 2013 году прыяднаўся да «Тарпэда-БелАЗу». Аднак, у жодзінскім клюбе ня даў рады, таму ўжо ў ліпені 2013 году пакінуў «Тарпэда-БелАЗ» паводле ўзаемнай дамоўленасьці і перайшоў у «Гарадзею». У гарадзейскай камандзе быў гульцом першай адзінаццатцы.

У студзені 2014 году па сканчэньні кантракту пакінуў «Гарадзею», а ў лютым 2014 году падпісаў кантракт зь «Віцебскам», дзе ўжо да таго гуляў. Тым ня менш, гэтыт разам нападнік ужо ня здолеў прадэманстраваць бамбардзірскіх паказьнікаў двухгадовай даўніны ды за палову сэзону ўлучыў у брамы супернікаў усяго толькі 4 галы. У жніўні 2014 году пакінуў «Віцебск», пасьля чаго падпісаў кантракт з клюбам «Гомельчыгункатранс».

У сакавіку 2016 году перайшоў у «Гомель», зь якім падпісаў кантракт на адзін год. У сэзоне 2016 году быў асноўным нападнікам гамельчукоў і дапамог клюбу перамагчы ў Першай лізе, а сам быў прызнаны аматарамі найлепшым гульцом каманды ў сэзоне. У сэзоне 2017 году страціў месца ў асноўным складзе і згуляў толькі ў сямі матчах Найвышэйшай лігі, звычайна выходзячы на замену. У ліпені 2017 году падпісаў кантракт з бабруйскай «Белшынай». У сэзоне 2018 году з 17 галамі быў другім бамбардзірам Першай лігі. У студзені 2019 году перайшоў у клюб «Смалявічы». У якасьці асноўнага нападніка дапамог камандзе вярнуцца ў Найвышэйшую лігу. У сьнежні 2019 году склаў працоўную дамову з ужо знаёмым гульцу «Гомлем». У сэзоне 2020 году дапамог клюбу зноў прабіцца ў Найвышэйшую лігу. Уласна сам Гомза з 14 галамі быў другім бамбардзірам каманды. У 2021 годзе заставаўся гульцом гомельскай каманды ў Найвышэйшай лізе, дзе рэгулярна гуляў у асноўным складзе, адзначыўся 8 галамі за сэзон. У студзені 2022 году трэнаваўся з мазырскай «Славіяй», а пазьней далучыўся да бабруйскай «Белшыны», зь якой у лютым склаў кантракт. Спачатку чаргаваў выхады ў пачатковым складзе і на замену, зь лета замацаваўся ў стартавым складзе. Паводле вынікаў сэзону з 6 галамі стаў другім бамбардзірам каманды.
 
У лютым 2023 году ўзмоцніў склад гомельскага «Паперпраму», які толькі прасунуўся ў Першую лігу. У траўні 2023 году паводле вынікаў паседжаньня АБФФ у сувязі з дамоўнымі матчамі Гомза быў прызнаны пэрсонай нон-грата ў беларускім футболе. У выніку гулец быў вымушаны сысьці з «Паперпраму». Пасьля гуляў за аматарскія гомельскія каманды.

## Статыстыка

## Крыніцы

## Вонкавыя спасылкі
* Статыстыка «ПБ-Инфо»

Катэгорыя:Нарадзіліся ў Баранавічах
Катэгорыя:Беларускія футбалісты
Катэгорыя:Футбалісты клюбу «Баранавічы»
Катэгорыя:Футбалісты клюбу «Слонім-2017»
Катэгорыя:Футбалісты клюбу «Гомель»
Катэгорыя:Футбалісты клюбу «Віцебск»
Катэгорыя:Футбалісты клюбу «Тарпэда-БелАЗ» Жодзін
Катэгорыя:Футбалісты клюбу «Гарадзея»
Катэгорыя:Футбалісты клюбу «Лякаматыў» Гомель
Катэгорыя:Футбалісты клюбу «Белшына» Бабруйск
Катэгорыя:Футбалісты клюбу «Смалявічы»
Катэгорыя:Футбалісты клюбу «Бяроза-2010»
Катэгорыя:Футбалісты клюбу «Паперпрам» Гомель